रायपुर। छत्तीसगढ़ कांग्रेस कमेटी के चुनाव अभियान समिति के अध्यक्ष व पूर्व केंद्रीय मंत्री डॉ. चरणदास महंत ने नोटबंदी के फैसले को गलत बताते हुए कहा है कि वर्ष 2016 में प्रधानमंत्री नरेंद्र मोदी ने देश के नाम संबोधन में नोट-बंदी का ऐलान किया था। अपने संबोधन में उन्होंने इसके फायदे गिनाते हुए कहा था कि इससे भ्रष्टाचार, काला-धन, आतंकवादी गतिविधियों की ​फंडिंग और जाली नोटों की समस्या पर प्रभावी अंकुश लग जाएगा। लेकिन आरबीआई द्वारा जारी की गई रिपोर्ट ने नरेंद्र भाई के दावों की पोल खोल कर रख दी है। आरबीआई ने कहा है कि 99 प्रतिशत से ज्यादा नोट वापस आ गए हैं। इसका मतलब यह है कि नरेन्द्र मोदी द्वारा की गई नोट-बंदी पूरी तरह से विफल रही और अपनी तानाशाही दिखाने के लिए देश की अर्थव्यवस्था को जर्जर किया गया है।